01.03.2021
Аԥсны Аҳәынҭқарра Ахада Аслан Бжьаниа Ҭаҭарсҭан Ареспублика Ахада Рустам Минниханов имшира идиныҳәалеит.
Адныҳәаларатә цҳамҭаҟны иҳәоуп:
«Ҳаҭыр зқәу Рустам Нургали-иԥа!
Аԥсны жәлари Аԥсны анапхгареи рыхьӡала гәык-ԥсыкала ишәыдысныҳәалоит Шәымшира.
Шәара шәызнысыз амҩа – хамеигӡарада Аԥсадгьыл амаҵура иаҿырԥшыганы иҟоуп. Атәылауаа рсоциалтә ҭагылазаашьа аиӷьтәреи Ҭаҭарсҭан аекономикатә ҿиареи зҿлымҳара ду рыҭо, акрызҵазкуа азҵаарақәа рыӡбараҟны агәаӷьреи апрофессионализм ҳараки аарԥшуа, Шәара шәыжәлар рыҩныҵҟа хьӡи-ԥшеи шәырҳаит, раҳаҭыр ду шәаԥсахеит.
Аԥсны жәлар ибзианы иргәалашәоит, ахәгьы ҳаракны иршьоит аамҭа хьанҭа ҳанҭагылаз ҭаҭарсҭанаа иҳарҭаз адгылара. Агәра згоит ҳреспубликақәа ирыбжьоу аиҩызаратә еизыҟазаашьақәа аԥхьаҟагьы ишыӷәӷәахало.
Рустам Нургали-иԥа, гәык-ԥсыкала ишәзеиӷьасшьоит агәабзиара, анасыԥ, аҭакԥхықәра зцу шәусураҟны аихьӡарақәа».